مقبول مبارک
 سرھال : ** دستونک ءِ لوٹ ءُ پجّار**
دستونکءَ ماں اردوءَ غزل گشنت, اے بلوچی ءُ اردو لبزانکءِ پرُ شان ءُ نامدارتریں شائری تھر انت, دستونک جلوناکیں مُہرگانی کماھگے کہ پیشءَ زلبولاں دستاں کتگ. چہ ڈولداریءَ سید ھاشمیءَ ھمیشیءِ نام غزل ءَ پر کتگ.
 غزلءِ بزانت زلبولاں گوں یا زلبولانی بابتءَ گپ جنگ انت, بزاں گالانی انچیں تھرے کہ اِشیءِ تھا نازرکیں جسد) زالبول( ءِ تران بہ بیت آھانی بابتءَ گپ ءُ رپ بہ بیت,لہتے مردماں اشیءِ ستا اے وڑا کتگ کہ غزل چہ غزالءَ جوڑ بوتگ.وھدے شکاری تازی ایں کچک آسکءِ رندا کپ انت ءُ آئیءَ مان ترّین انت تہ آ ماں شکاریانی انگرّئیءَ چہ ترسءَ ھیسکاریت, ھمے پرُ دردیں ھیسکارگءَ غزل گشنت. غزلءِ یک بزانتے ورنائی ءِ جاورءُ پیشامدانی گشگ انت.
 شائری گالبندءِ تھا دستونکءِ بزانت اش انت کہ اشیءِ تھا ھسن ءُ اشکءِ جاورھالءُ باھندانی درشان اسر کنوکیں دابےءَ بوت کنت.یک مدتےءَ داں دستونک ھسن ءُ اشکءِ جیڑہ ءُ ھوریءُ جتائیءِ درشان کنگءَ پہ گچینیں تھر بوتگ.
 ردءُبند:
 جوڑشتی ہسابءَ دستونکءِ ردءُ بندی بھر اے وڑا بنت.
 1.تلمل بند) مطلع(. 2.پیشرد) قافیہ( 3.رد) ردیف(4.کہربا بند) مقطع(.
 تلمل بند: دستونکءِ اولی شیئر کہ آئیءِ رد ءُ پیشرد ھمدپ ءُ یک بہ بنت.
 منءَ چہ بیوسیں دل ءُ دلءَ چہ واراں من
 ھُدا اے داتگیں زندءَ بہ بر کہ گاراں من.
 اے شیئرءِ تھا “واراں ءُ گاراں ” پیشرد ءُ “من ” رد انت.چو کہ دستونکءِ تھا رد گیشتر کارمرز بیت, پمشکہ اے دستونکءِ ارزشتداریں بھر جوڑ بوتگ.البت اے دستونکءِ جوڑشتءِ بنیاتی رکن ءُ باسک گشگ نہ بیت. تلمل بند دستونکءِ واستہ الم نہ انت پرچہ کہ شائراں برے برے بے تلمل بندیں دستونک ھم گشتگ بلئے تلمل بندءِ پجار ھمیش انت کہ آئیءِ دوئیں بندانی پیشرد یک ءُ ھمدپ بہ بنت.تلمل بندءَ چہ پد شیئرءِ تھا اولی بند چہ پیشردءَ آسودگءُ آزات بیت.تلمل بند ھما شیئر انت چرائیءَ دستونک بندات بیت,چمدءَ زانگ بیت کہ دستونکءِ سنگءُ پارسنگ ءُ رد ءُ پیشرد چے بنت.
 کہربا بند: دستونکءِ جوڑشتی بھرءِ گڈی شیئر کہربا بند انت. گیشتر شائر دستونکءِ گڈسرا کہربا نبدءِ چن ءُ لانچءَ کن انت.پمشکہ اے دستونکءِ جوڑشتی بھرءِ ارزشتداریں باسکے جوڑ بوتگ.وگاں نا اے ھم دستونکءِ جوڑشتءِ بُنکی پچّ) عنصر( نہ انت,اے گڈی شیئر انت.شائر اشیءِ تھا وتی گونڈگپتگیں نام) کہ آئیءَ پنام گشنت( کاریت.
 عطا پہ جنّت ءَ چے دین بیت چے دنیا
 منی سواب گناہ انت گناہگاراں من دستونکءِ شیئر: دستونکءِ شیئرانی کساس سئے,پنچ,ھپت,یازدہ سیزدہ ٹھینگ بوتگ بلئے اشیءِ کساسءِ گر ءُ بند ھژدری نہ انت.لہتے شائرانی کرّا ترا باز دراجیں دستونک دست کپیت.ءُ تلمل بند ءُ کہربا بند ءِ میانچی شیئر باتنی شیئر) شکمی اشعار( گشگ بنت.
 دستونکءِ زمین: یک گچینتگیں سنگ ءُ پارسنگءُ گچینتگیں رد ءُ پیشردءِ تھادستونک گشگ بیتءُ ھمے دستونک ءِ زمین گشگ بیت.پدا ھمے ردءُپیشردءِ گر ءُ بندانی تہءِ گشتگینءَ ھمے زمینءِتہءِ گشتگین ءَ دستونک گشنت.
 “ق” ءِ نشانی: ھیالے,باھندےیا مارشےءِ یک شیئرےءِ تھا گشگ گران ءُ مشکل بہ بیت تہ آ دو ہا سئے شیئرءِ تھا ادا کنگ بیت “ق” نشان جوڑ کنگ بیت.
 دستونکءِ سرھال: بنداتی دؤرءَ اشک ءُ آشکی,ھسن ءُ اشک ءُ نیاد ءُ جتائی دستونکءِ پُر ارزشتیں سرھال بوتگ انت,بزاں دستونکءِ نکشہ دوستدارءِ دراھیں ڈیل ءُ بالاد,آئیءِ زلمءُ زوراکی,آئیءِ بدوپائی ءُ نادلگوشیءُ آئیءِ نازءُ اداھاں داں بوتگ. میزان میزانءَ دستونکءَ زندءِ رندگیری کتگءُ آئیءِ سجہّیں رنگ وتی باتنءَ نزّارتگ انت.مرچی دستونکءِ تھا ھمنچو چوتار,پُجات,باز رنگیءُ جھانگیری گندگ بیت سبب ھمیش انت کہ اشیءِ دامن پراہ ءُ شاہگان ءُ تب نرم ءُ نازرک انت.
 نوں اے گپءِ سرا چک ءُ پد بوھگ نہ لوٹیت کہ دستونکءِ تہءَ ھمینچو پراہ ءُ شاہگانی است,ھمینچو کہ زندگیءِ تھا است,پمشکہ دستونک نیکراہی,راجکاری,چاگردی,دودمانی,اخلاقی,سوپی گری,تبیبیءُ شہپگریءِ وڑیں سرھالاں چہ سیرءُ ازگار انت.
 شنگکار : قاسم لبزانکی مجلس مند